Angående området "Nordtippen" og vurdering av området regulert til industriområde. 
Jeg ser oppslag i Sør-Varanger avis , 10. desember 2021, om området Nordtippen, som skal vurderes som næringsareal.  Det er dårlige nyheter. Området er et fantastisk turområde, i gangavstand fra boligområder på Hesseng og Bjørnevatn. Lett tilgjengelig, hele året. Man kan gå til fots for å komme dit. Lett å komme seg til enten før eller etter jobb. Folk både fra Hesseng og fra Bjørnevatn bruker området hele året. Det hekker storlom og smålom i området, og ender og vadefugler, i tillegg til småfugler. Jeg har sett jaktfalk der om sommeren, og ugler på jakt i høstkvelder. Slike naturopplevelser i gangavstand fra boligområder; hvor mye er de verdt ? Hvor mye er rekreasjon i nærområder verdt i et folkehelseperspektiv ? Denne kommunen har en aldrende befolkning. Er ikke kommunens økonomi også avhengig av at befolkningens helse holder seg best mulig ? 
Området er også reinbeiteområde. Har møtt små flokker av reinokser der om høsten. Også det en naturopplevelse. 
Det står i planen om kulturminner ved  "Nordtippen" :  Ingen. Det stemmer ikke. For de som går i området vil ha sett tyske skytestillinger ifra 2.verdenskrig . De ligger i nordenden av kartområdet "Nordtippen". Og det er enda eldre kulturminner, og det er gamle stier. Som "Sukkerstien", som har vært brukt til smugling- av sukker (!) fra Boris Gleb til Bjørnevatn. De stiene begynner i det området som er innenfor kartet "Nordtippen". Dette kan leses litt om på pasvikelva.no, en nettside laget av Sør-Varanger museum. 
Det er trist at dette området vurderes til industriområde. Nærområder til boligområder med en så høy kvalitet ift natur og rekreasjon som dette området, burde verdsettes veldig høyt. 
Det finnes et alternativ, slambanken, som næringsområde. Det vil være kostbart å utvikle det sies det. Men hva blir kostnaden av tapet av et naturområde i boligområders nærhet ? Hva blir det beregnet til ? Hva blir kostnadene for folkehelsa  i årene framover,  og dens seinere konsekvenser for kommunens økonomi, ved å gjøre om rekreasjons-og naturområdet ved "Nordtippen" til næringsareal ? Blir det tatt med i vurderingene ? 
En av fordelene ved å bo i Sør-Varanger er nettopp nærheten til naturområder. 
Har kommunen råd til å ikke ta vare på det ? 
Jeg legger ved bilder som jeg har tatt i det kartområdet som kalles Nordtippen , gjennom ulike årstider og over flere år. Dette området har høy kvalitet som natur- og rekreasjonsområde. Er dette nær-naturområdet verdt å ødelegge for kommunens innbyggere ? Dette området som er så enkelt tilgjengelig til fots og på ski fra boligområder.  Og det kun for å gjøre det om til næringsareal, når det finnes et alternativ som slambanken ? Har kommunen så god råd ? 
Med hilsen
Marit Olli Siiri,
Hesseng. 

Gammel sti som begynner i kartområdet "Nordtippen". Den kan følges  til russegrensen på Grensefjellet. 

En av to tyske skytestillinger som ligger innenfor nordenden av kartområdet "Nordtippen". 

En oppbygd vei av steiner fra -50 tallet eller tidligere. Ligger i østenden av kartområdet "Nordtippen".

Demning fra -50 tallet i et større vann like øst for området "Nordtippen". Vannet har vært drikkevannskilde for Bjørnevatn. Hver sommer hekker det et storlompar her. 

Tysk skytestilling fra 2.verdenskrig, nedenfor og rett nord for området "Nordtippen" , i retning mot tunnelen. 

Nydelig turterreng innenfor kartområdet "Nordtippen". Et smålompar i vannet nærmest. 

Rekreasjonsområde sommerstid. Rett ovenfor Bjørnevatn og lett tilgjengelig. Innenfor kartområdet "Nordtippen". 

Tursti som starter ved området "Nordtippen", og som fører til Varden. Området Nordtippen ligger ved de to mindre vannnene til venstre. Vanet til høyre er del av Bjørnevatns tidligere drikkevannskilde. 

Populært turområde, lett tilgjengelig. Innenfor kartområdet " Nordtippen". 

Smålom. I området "Nordtippen". Lett tilgjengelig naturopplevelse fra tettbebyggelse. 

Svanepar med to unger, hekket sommer-20 i et vann rett nordøst for området "Nordtippen". 

Reinokseflokk på beite rett nordøst for området "Nordtippen". Naturopplevelse i nærområdet til Bjørnevatn. 

Reinokseflokk på beite. September-20. Rett nordøst for området "Nordtippen". 

Nydelig skiterreng rett ovenfor øvre Bjørnevatn. Lett tigjengelig. I området " Nordtippen". 

Området "Nordtippen" vinterstid. Rekreasjonsområde. 

Fint skiterreng rett ovenfor øvre Bjørnevatn. Lett å komme til i korte dagslystimer første del av året. Innenfor området "Nordtippen". 

Med disse bildene ønsker jeg å vise hvilket fint tur og rekreasjonsområde det er i det som nå er både innenfor og i umiddelbar nærhet til  kartområdet "Nordtippen". Og det er i nærhet til tettbebyggelse i både Bjørnevatn og Hesseng.